P6_TA(2004)0111

Rumæniens fremskridt mod tiltrædelse

Europa-Parlamentets beslutning om Rumæniens fremskridt hen i retning mod tiltrædelse (KOM (2004)0657 — C6-0151/2004 — 2004/2184(INI))

Europa-Parlamentet,

- der henviser til Kommissionens periodiske rapport for 2004 om de fremskridt, som Rumænien har gjort hen imod tiltrædelse, og Kommissionens strategidokument om fremskridt i forbindelse med udvidelsen (KOM(2004)0657 — C6-0151/2004),

- der henviser til konklusionerne fra Det Europæiske Råd i København den 12. og 13. december 2002 og fra Det Europæiske Råd i Bruxelles den 12. og 13. december 2003,

- der henviser til alle sine beslutninger inden begyndelsen af tiltrædelsesprocessen,

- der henviser til forretningsordenens artikel 45,

- der henviser til betænkning fra Udenrigsudvalget og udtalelse fra Budgetudvalget (A6-0061/2004),

A. der henviser til, at Rumænien har gjort bemærkelsesværdige fremskridt hen imod tiltrædelse af Den Europæiske Union,

B. der henviser til, at vurderingen af Rumænien bygger på en nøje overholdelse af Københavnskriterierne og konklusionerne fra Det Europæiske Råd i Helsinki den 10. og 11. december 1999 såvel som princippet om differentiering,

C. der henviser til, at yderligere bestræbelser er nødvendige, navnlig på det retlige område og på området interne anliggender, hvad angår bekæmpelse af korruption, organiseret kriminalitet og grænsekontrol, på konkurrenceområdet hvad angår statsstøtte, samt på miljøområdet hvad angår implementering af lovgivningen i alle sektorer og tilpasning af den horisontale lovgivning;

Den politiske situation og kriterier

1. anerkender, at Rumænien, som det konkluderes i Kommissionens rapport, opfylder de politiske Københavnskriterier og har styrket sine institutioners stabilitet, idet det har sikret demokratiet, retsstatsprincipperne og menneskerettighederne samt hensynet til og beskyttelsen af mindretallene, såvel ungarerne og romaerne, uden at dette dog mindsker behovet for at styrke reformerne inden for retsvæsenet og den offentlige forvaltning og for at skærpe bekæmpelsen af korruption;

2. glæder sig over de fremskridt, som Rumænien har gjort i retning af administrative og retlige reformer, og med indledningen af den strategi for en reform af den offentlige forvaltning, som er absolut nødvendig for at decentralisere og dekoncentrere den offentlige sektor samt koordinere de enkelte politikker; er overbevist om, at Rumænien er klar over, hvor vigtigt det er først og fremmest at fortsætte de administrative og retlige reformer, og at landet fortsat vil gøre sig store anstrengelser for at gennemføre disse reformer generelt;

3. opfordrer Rumænien til først og fremmest at gøre hurtige fremskridt i retning af en reform af den offentlige sektor, da dette er absolut nødvendigt for en vellykket integration af Rumænien i Den Europæiske Union; henstiller, at der lægges særlig vægt på en gennemførelse af bestemmelserne i strategien for en reform af den offentlige forvaltning fra maj 2004, herunder især en passende aflønning af tjenestemænd, forfremmelse på grundlag af fortjeneste og åbne udvælgelsesprøver samt forbedret forvaltning og uddannelse; glæder sig over vedtagelsen af den etiske kodeks for offentligt ansatte i februar 2004;

4. glæder sig over de bestræbelser, som Rumænien har gjort sig inden for decentralisering og lokal forvaltning og navnlig over strategien fra maj 2004; er dog bekymret over, at Rumænien endnu ikke har taget fat på de problemer, som Kommissionen påpegede i sin rapport fra 2003; understreger betydningen af at styrke den administrative kapacitet og den finansielle forvaltning på lokalt plan, samtidig med at det sikres, at den lokale forvaltning har tilstrækkelige indtægter samt menneskelige og materielle ressourcer;

5. erkender, at udstedelsen af nøddekreter — som krævet af Parlamentet — har været begrænset til de "ekstraordinære omstændigheder", der er fastsat i den rumænske forfatning, men beklager, at denne praksis i realiteten ikke er blevet mindre hyppig; gentager sit krav om, at den rumænske regering afholder sig fra at anvende nøddekreter, og at den benytter de normale lovgivningsprocedurer; kræver en klarere og mere eksplicit definition af, hvad der forstås ved "ekstraordinære omstændigheder" i forbindelse med nøddekreter;

6. roser Rumænien for dets forfatningsændring i oktober 2003, som har bidraget til at rationalisere den parlamentariske proces ved at give hver af de to kamre en fortrinskompetence til forskellige typer lovgivning; mener, at de bestræbelser, der sigter mod at forbedre proceduren for udarbejdelse af politikker og lovgivningsprocessen, bør fortsættes;

7. opfordrer Rumænien og navnlig de retlige myndigheder til at gennemføre lovgivningen om informationsfrihed fuldt ud; opfordrer Rumæniens regering og parlament til at gøre mediernes kontrol med deres arbejde lettere ved at gøre lovgivningsprocessen mere gennemskuelig;

8. mener, at journalisternes juridiske situation er blevet forbedret, hvad angår ytringsfriheden, men er bekymret over det øgede antal tilfælde af alvorlige fysiske overgreb på journalister, der foretager efterforskninger, og opfordrer til, at der gøres en indsats for at skabe klarhed over disse tilfælde; er også bekymret over, at den økonomiske situation for en lang række organisationer, der er aktive på medieområdet, fortsat er vanskelig og således giver myndighederne mulighed for at udøve pression; mener derfor, at der er behov for yderligere bestræbelser, således at man bedre kan sikre ytringsfriheden fuldt ud;

9. opfordrer Rumænien til at intensivere den strategi og den aktionsplan, som den rumænske regering har vedtaget, for at reformen af retssystemet skal blive vellykket, idet man koncentrerer sig om den konkrete gennemførelse af de vedtagne love; opfordrer med henblik herpå Rumænien til hurtigt at stille de menneskelige og finansielle ressourcer til rådighed, der er nødvendige for at garantere effektiviteten;

10. glæder sig over de foranstaltninger, der hidtil er truffet for at adskille den udøvende fra den dømmende magt f.eks. ved at fratage justitsministeren beføjelsen til at foretage udnævnelser eller forfremmelser inden for retsvæsenet; er foruroliget over Kommissionens konklusion, ifølge hvilken en nylig officiel undersøgelse har vist, at den udøvende magt fortsat har indflydelse på resultatet af retlige procedurer; gentager sit krav om en styrkelse af retsvæsenets uafhængighed og professionalisme; opfordrer Rumænien til at skabe et miljø, der er mere gunstigt for udøvelse af retspraksis, ved at rekruttere flere dommere og give dem flere muligheder for efter- og videreuddannelse, herunder gennem anvendelse af de former for bedste praksis, som EU-landene har etableret; opfordrer Rumænien til at følge alle henstillingerne i Kommissionens periodiske rapport på dette område for at sikre en reel retsstat;

11. opfordrer indtrængende Rumænien til at gøre fremskridt inden for decentralisering og lokalt selvstyre ved at afsætte flere og tilstrækkelige økonomiske og menneskelige ressourcer til lokale myndigheder ved at modernisere arbejdsmetoderne, forhøje lønningerne og tilbyde effektiv uddannelse;

12. glæder sig over, at regeringen har vedtaget tre love om domstolenes øverste råd, retsvæsenets organisation og dommernes status; opfordrer myndighederne til i praksis at begynde at anvende disse love, der trådte i kraft den 30. september 2004, og som sigter mod en markant forbedring af retsvæsenets uafhængighed og effektivitet;

13. er foruroliget over, at registreringen af alternative politiske organisationer, der repræsenterer nationale mindretal, på trods af den bekymring, som Kommissionen har givet udtryk for med hensyn til loven om foreningsfrihed, er stødt på store administrative hindringer, der har forhindret dem i at deltage i valgene;

14. konstaterer, at korruption stadig er en stor kilde til bekymring; er i den forbindelse foruroliget over, at antallet af vellykkede efterforskninger i korruptionssager i Rumænien efter Kommissionens vurdering stadig er lavt, navnlig for sager om korruption på højt plan; opfordrer den rumænske regering til at forøge sine bestræbelser på området for bekæmpelse af korruption og navnlig kampen mod korruption på højt plan; opfordrer Rumænien til at gøre mere for at sikre det nationale korruptionsbekæmpelseskontors beføjelser, uafhængighed og effektivitet; glæder sig over Rumæniens positive reaktion på Europa-Parlamentets opfordring til at øge antallet af medarbejdere i det nationale korruptionsbekæmpelseskontor og landets hidtidige konstruktive deltagelse i Europarådets Sammenslutning af Stater mod Korruption (GRECO) og opfordrer indtrængende til, at der tages flere initiativer i denne retning;

15. opfordrer Rumænien, der er oprindelses-, transit- og modtagerland for ofre for menneskehandel, til at træffe konkrete foranstaltninger til bekæmpelse af disse aktiviteter, f.eks. en udvidelse af samarbejdet mellem de berørte rumænske myndigheder (grænsepoliti, nationalt politi, offentlige ministerier, indvandringsmyndighederne, det nationale kontor for flygtninge, osv.) og tilsvarende myndigheder i nabolandene; opfordrer Rumænien til hvert år at forelægge pålidelige oplysninger, der gør det muligt at følge udviklingen i denne kamp;

16. glæder sig over Rumæniens handlingsplan fra juli 2004 for vedtagelse af Schengenkriterierne og opfordrer til, at man hurtigt gennemfører dem fuldt ud for at fremskynde moderniseringen af landets udstyr, infrastrukturer og menneskelige ressourcer og forbedre kontrollen med grænserne til Ukraine, Moldova og Sortehavet;

17. glæder sig over, at Rumænien har reageret på de internationale appeller og krav ved at indføre nationale normer for beskyttelse af børn og strenge regler for international adoption; mener, at en god anvendelse af denne nye lovgivningsramme vil kunne forbedre beskyttelsen af børns rettigheder yderligere, og at deres håndhævelse derfor bør sikres fuldt ud; minder om, at det er nødvendigt at hjælpe alle familier, som er berørt af moratoriet, og støtter således tanken om i den nærmeste fremtid at nedsætte en international kommission til at undersøge bestemte tilfælde;

18. anmoder om, at der lægges særlig vægt på børn og unge, der forlader institutionssystemet, og som har behov for at blive ordentligt integreret og støttet i samfundet og beskyttet mod misbrug;

19. glæder sig over, at Rumænien har bragt sin lovgivning i overensstemmelse med den praksis, der følges af Den Europæiske Menneskerettighedsdomstol, hvad angår kampen mod mishandling af tilbageholdte personer, men er foruroliget over tilfælde af mishandling på politistationer, i fængsler og på psykiatriske hospitaler, som der fortsat berettes om; opfordrer de rumænske myndigheder til grundigt at undersøge al misbrug og drage dem, der er ansvarlige for krænkelser af menneskerettighederne, til ansvar;

20. er alvorligt bekymret for, at mentalt handicappede vilkårligt anbringes på psykiatriske hospitaler, og at forholdene og plejen på mange psykiatriske hospitaler og andre døgninstitutioner for mentalt handicappede er utilstrækkelige; opfordrer Rumænien til at tage dette spørgsmål op som en absolut hastesag og at sikre, at hospitaler og institutioner har tilstrækkelige ressourcer til behandling og ordentlige levevilkår;

21. mener, at strategien til fordel for romaerne, der udtrykkeligt tager sigte på at bekæmpe diskrimination, nok er sat i værk, men er bekymret over, at Kommissionen vurderer, at romamindretallet rent faktisk selv i officielle institutioner stadig i vid udstrækning udsættes for vold og diskrimination; opfordrer indtrængende den rumænske regering til at øge sin indsats på dette område og prioritere uddannelse og kapacitetsopbygning ledsaget af særforanstaltninger til bekæmpelse af diskrimination; glæder sig over oprettelsen for nylig af det nationale agentur for romamindretallets anliggender;

Økonomiske kriterier

22. glæder sig over, at Kommissionen i sin rapport konkluderer, at Rumænien opfylder kriterierne for en bæredygtig markedsøkonomi og har iværksat et stramt program for strukturelle reformer, der skal sætte landet i stand til at modstå konkurrencepresset og markedskræfterne inden for Unionen;

23. opfordrer Rumænien til at gennemføre forbedringer for at støtte den makroøkonomiske stabilitet og styrke de strukturelle reformer; påpeger, at en fortsat reduktion af den offentlige sektors underskud kræver sikring af budgetdisciplinen, forhøjelse af energipriserne til et omkostningsdækkende niveau og forbedring af de offentlige virksomheders finansielle kapacitet;

24. opfordrer regeringen til at føre privatiseringsprocessen til ende, løse de forskellige problemer i forbindelse med denne proces og hurtigt få nedlagt urentable virksomheder; mener, at der skal gøres fremskridt, hvad angår retsvæsenets og den offentlige forvaltnings funktion, således at der sikres en sammenhængende og forudselig anvendelse af lovgivningen og dermed skabes et gunstigt miljø for virksomheder og udenlandske investeringer;

25. minder om, at fattigdom fortsat er et særdeles alvorligt problem i Rumænien, til trods for at fattigdomsindikatorerne viser et let fald i 2003-2004; glæder sig over den rumænske regerings indsats, idet den har gjort kampen mod social udstødelse og fattigdom til en af sine prioriteringer og har gjort gode fremskridt med hensyn til at fastslå, hvor de største udfordringer ligger, nemlig børn, der forlader en offentlig institution, unge, der ikke kan komme ind på arbejdsmarkedet, landmandsfamilier, pensionister, husvilde og romaer; opfordrer regeringen til at søge de bedst mulige løsninger; glæder sig over, at der er etableret en lovgivningssramme for ydelse af socialhjælp, og at man bestræber sig på at finde ud af, hvordan ikke-statslige organisationer kan inddrages i fordelingen af denne hjælp; opfordrer de rumænske myndigheder til fortsat at udarbejde statistikker over fattigdom og til at gøre en indsats for at få afsluttet det memorandum om social integration, der er udarbejdet sammen med Kommissionen;

26. glæder sig over, at Rumænien har vedtaget en række vigtige lovbestemmelser om social sikring, forhøjet de offentlige udgifter på dette område og vedtaget et socialt program for 2003-2004, der tager sigte på at fremme solidariteten; understreger samtidig, at Rumænien bør gøre mere, end tilfældet hidtil har været, for at skabe muligheder for oprettelse af nye virksomheder i landet, idet dette er grundlaget for den fremtidige velstand; opfordrer Rumænien til at fortsætte reformen af socialsikringssystemet, især med hensyn til en forbedring af sundhedstjenesterne, som omfatter en dybtgående reform af den psykiatriske sundhedspleje og sikrer social integration af handicappede;

Kriterier vedrørende fællesskabsretten

27. mener, at Rumænien på langt de fleste områder har nået et tilfredsstillende niveau, for så vidt angår tilpasningen til fællesskabsretten, og at landet, hvis det fastholder det nuværende tempo og opfylder sine forpligtelser, godt vil kunne nå at omsætte de påkrævede fællesskabsbestemmelser inden den planlagte tiltrædelsesdato;

28. støtter Rumænien i bestræbelserne på at styrke den administrative kapacitet på de fleste områder af fællesskabsretten; henleder imidlertid opmærksomheden på, at forbedringer på lovgivningsområdet og handlingsplaner ikke er nok; understreger, at der på alle områder skal vedtages gennemførelsesmekanismer, træffes særlige foranstaltninger til kontrol og gennemførelse af lovgivningen og fremlægges præcise årlige tal, således at der kan foretages en vurdering af de fremskridt, der sker i forbindelse med disse foranstaltninger;

29. opfordrer Rumænien til at gøre en ekstra indsats i forbindelse med de foranstaltninger, der endnu mangler at blive iværksat på områderne fri bevægelighed for varer, fri bevægelighed for kapital, told og finanskontrol;

30. opfordrer Rumænien til i væsentlig grad at øge gennemførelsen af lovgivningen i alle de sektorer, der har tilknytning til miljøbeskyttelse; opfordrer Rumænien til at forbedre tilpasningen af den horisontale lovgivning på miljøområdet, især i forbindelse med luftkvalitet, affaldsforvaltning, vandkvalitet, naturbeskyttelse og en række andre områder;

31. støtter den rumænske regerings ambitioner om at udvikle Donau-deltaet til et Natura 2000-område og opfordrer Kommissionen til at følge disse aktiviteter op ved at støtte dem som en grænseoverskridende foranstaltning sammen med Ukraine og ved at tilbyde at mægle i den verserende interessekonflikt, som ellers vil kunne hindre fuld beskyttelse af dette vigtige EU-naturområde;

32. mener, at den rumænske regerings resultater, hvad angår gennemførelsen af lovgivningen for statsstøtte, stadig lader meget tilbage at ønske;

33. opfordrer indtrængende Rumænien til at sikre, at de høje normer for reglerne for offentlige indkøb og udbud overholdes i overensstemmelse med fællesskabsretten;

34. er generelt af den opfattelse, at forvaltnings- og gennemførelseskapaciteten i de agenturer, der forvalter EU-midlerne, skal styrkes mærkbart; mener, at Rumænien på landbrugsområdet bør forbedre Sapardagenturets forvaltnings- og gennemførelseskapacitet;

35. kræver, at Rumænien på området social- og beskæftigelsespolitik sørger for, at arbejdstilsynet har tilstrækkelige ressourcer til at kunne garantere, at bestemmelserne om arbejdsbeskyttelse anvendes korrekt på området for sundhed og sikkerhed på arbejdspladsen; opfordrer desuden til, at man koncentrerer sig om at forbedre erhvervsklimaet;

36. opfordrer indtrængende den rumænske regering til at forbedre betingelserne for gennemførelse af Den Europæiske Socialfond og i samme forbindelse også at øge absorptionskapaciteten, for så vidt angår bevillingerne til beskæftigelsesstrategiens foranstaltninger;

37. noterer sig, at Rumæniens tilpasning til fællesskabslovgivningen er relativt tilfredsstillende på områderne energi, industri, forskning og telekommunikation; opfordrer ikke desto mindre Rumænien til i højeste grad at være opmærksom på gennemførelsen af lovgivningen på området industripolitik, da de svage strukturer inden for denne sektor begrænser gennemførelseskapaciteten; mener, at en aktiv sikring af energiforsyningerne også er nødvendig så hurtigt som muligt, da nedlukning af ineffektive opvarmningssystemer og foranstaltninger i forbindelse med ikke-levedygtige kulminer stadig er store og afgørende udfordringer, der kræver sociale foranstaltninger til afhjælpning af beskæftigelsesvanskeligheder; mener desuden, at det er nødvendigt at tage liberaliseringen af telekommunikationssektoren op til fornyet overvejelse;

38. påpeger, at den samlede finansielle førtiltrædelsesstøtte til Rumænien i 2004 beløber sig til omkring 825 mio. EUR, nemlig 405,3 mio. EUR til det nationale Phare-program, 158,7 mio. EUR fra Sapard og mellem 289 og 343 mio. EUR fra Ispa, og at den samlede støtte således udgør ca. 1,4 % af landets BNI;

39. opfordrer Rumænien til at fortsætte sine bestræbelser, hvad angår regionalpolitik og koordination af de strukturelle instrumenter, for at få sin forvaltningskapacitet op på et niveau, der gør det muligt at drage fuld nytte af de strukturpolitiske instrumenter;

40. opfordrer Rumænien til i højeste grad at være opmærksom på gennemførelsen af lovgivningen på det retlige område og området for indre anliggender og til med henblik herpå at styrke de organer og institutioner, der har ansvaret for gennemførelsen af denne lovgivning, og som stadigvæk lider under personalemangel og lav uddannelseskapacitet; opfordrer til at fremskynde tilbageleveringen af privat ejendom og vedtage lovgivningen om tilbagelevering af kirkerne;

41. giver udtryk for sin store bekymring, for så vidt angår de lange overgangsperioder for miljøkapitlet, især hvad angår Rosia Montana-minen, som er en alvorlig miljøtrussel mod hele regionen;

Konklusion

42. ønsker og anser det også for muligt, hvis Rumænien, Rådet og Kommissionen gør en tilstrækkelig stor indsats herfor, en hurtig og vellykket afslutning på forhandlingerne inden udgangen af 2004, så tiltrædelsestraktaten kan underskrives så hurtigt som muligt i 2005 og træde i kraft den 1. januar 2007;

43. henviser til, at Rumænien vil være omfattet af de samme bestemmelser som Bulgarien og de nye medlemsstater, og at der derfor kan blive tale om særlige beskyttelsesklausuler i tilfælde af alvorlige forsømmelser (i henhold til artikel 37, 38 og 39 i tiltrædelsesakten af 2003);

44. gør Rumænien opmærksom på, at landet ligesom Bulgarien desuden vil kunne blive gjort til genstand for en særlig beskyttelsesmekanisme, der gør det muligt for Kommissionen at henstille til Rådet, der træffer afgørelse med enstemmighed, at vedtage at udskyde Rumæniens tiltrædelse med et år, hvis den mener, at der er risiko for, at Rumænien ikke vil være i stand til at opfylde de forpligtelser, der følger af tiltrædelsen, især hvad angår gennemførelsen af fællesskabsretten og overholdelsen af de politiske Københavnskriterier; mener, at Rumæniens tiltrædelse bør ske efter fortjeneste og på grundlag af resultater;

45. vil nøje følge udviklingen i hele perioden fra underskrivelsen af traktaten og frem til den faktiske tiltrædelse; opfordrer i den forbindelse Kommissionen til fortsat at holde Parlamentet regelmæssigt orienteret via Udenrigsudvalget;

46. opfordrer derfor Rumænien til konsekvent og til stadighed at overholde alle de forpligtelser, som landet har indgået under forhandlingerne; vil sørge for, at Kommissionen opretter en mekanisme til løbende nøje overvågning og assistance med henblik på at hjælpe Rumænien videre i denne retning;

***

47. pålægger sin formand at sende denne beslutning til Rådet og Kommissionen samt til Rumæniens regering og parlament.

--------------------------------------------------